Seun veg steeds om lewe ná Muldersdrift-roofArgieffoto. (Foto: Miguel Roberts/The Brownsville Herald via AP) ŉ 16-jarige seun van Muldersdrift in Gauteng veg steeds om sy lewe nadat hy Dinsdag in die vroeë oggendure saam met sy ouers in hulle huis op ŉ kleinhoewe in die omgewing aangeval en beroof is. Die tiener is in die rug geskiet toe rowers omstreeks 03:30 die huis deur sy suster se kamervenster binnegesluip en die gesin oorrompel het. Die dogter het tydens die voorval by ŉ maat gekuier. Samantha Barale, woordvoerder van die Muldersdrift-polisie se gemeenskapspolisiëringsforum, het gesê die seun is steeds in ŉ ernstige toestand in die Helen Joseph-hospitaal in Johannesburg. Die koeël het na verneem word sy hart, longe, niere en milt beskadig. Hy het vandag boonop ŉ tweede operasie ondergaan om die skade te probeer herstel. “Dit gaan beter met hom. Hy is nog steeds aan ŉ asemhalingsmasjien gekoppel, maar het vandag wakker geword. Die operasie vandag het ook goed afgeloop. “Hy veg om sy lewe, maar hy veg hárd. Hy het almal se gebede baie nodig,” het Barale gesê. Die seun se pa (46), is twee keer in die bors geskiet, maar is nie ernstig gewond nie. Maroela Media het vroeër berig die seun se ma (45) is beseer toe een van die gesin se honde haar in die konsternasie per ongeluk gebyt het. “Die gesin is diep getraumatiseer, maar ontvang ongelooflik baie ondersteuning,” het Barale gesê. Die aanvallers is uiteindelik net weg met ŉ televisie en selfoon. Dit is nog onduidelik hoeveel aanvallers betrokke was. Die gebied het die afgelope ruk klaarblyklik ŉ skielike styging in die getal misdaadvoorvalle beleef. Insp. Rupert van Zyl, die ondersoekbeampte in die saak, het gesê niemand is nog in dié stadium in verband met die rooftog aangekeer nie. Enigiemand met inligting daaroor kan die polisie by Stop Misdaad, 08600 101 111, bel.